Indoneesia pole teiste Kagu-Aasia riikide kõrval erandlik - igast suuremast linnast leiab kommertsialiseerunud seksiteenustele keskendunud piirkondi. Kuumas linnasüdames raudteejaama ja turismipiirkonna vahel asub Yogyakarta seksipesa Sarkem. Tänavate labürint on ääristatud valgendatud nägudega lillekestega, kelle hulgast võib noppida meelepärase - tähendab ka Sarkem otsetõlkes lillelaata. Midagi ülemäära glamuurset või šokeerivat siit ei leia. Lihtsates T-särkides neiud kõlgutavad laisalt varba otsas rannaplätusid, rinnakas pimp meelitab kundesid baari õlleringile. Tihti satuvad kohalikud siia pelgalt linna parimat praeriisi pugima või selleks, et keerutada jalga akustilise dangdut-muusika taustal.